Voitki ja Graubergi kogud on kirjastatud "Eesti Rahvuskirjanikkude Liidu" poolt ja tahavad, nagu seda liidu esinemistest ajakirjanduses võib järeldada, esindada uut pöördelist liiku­mist kirjanduses ja vastset generatsiooni. Seega peaks siis nüüd seniste noorurite, "Orbiidi" rühma tunglemisaeg möödas olema ja viimane keskuriks nihkuma, sest hoia alt: uus noorus tuleb. . . Mis sest, et  orbiitlased tegelikult oma sõna päriselt pole veel öelnud ega omi, enneavastamatuid vaatevälju pole tõelikult näidanud… Kui aga lähemalt vaatled uustulnukaid, siis on neil üpris vähe uut öelda, nii vähe, et sellele enama kaalu andmiseks oli küll vaja liituda rühmaks - kui see aitaks! Et uusrühmlased tõeliselt oleksid rahvuslikumad kui eelkäinud, sedagi nende ko­gudest ei näe. Palja sõna - rahvuse, kodumaa - suhuvõtt ei tee luuletusi veel eestilisemaks.